BOSNA I HERCEGOVINA

REPUBLIKA SRPSKA

OKRUŽNI PRIVREDNI SUD U BIJELJINI                                                                                                     

Broj: 59 0 St 042187 26 St 

Bijeljina, 24.07.2026. godine 

          Okružni privredni sud u Bijeljini, stečajni sudija Dragan Mitrović, u postupku za otvaranje stečaja nad dužnikom Društvo sa ograničenom odgovornošću “SLAVUJ“ Ugljevik, Ul. Svetog Save br. 27, po prijedlogu predlagača zamjenika direktora Cvike Lazića, zastupan po punomoćniku Vesni Stevanović, advokatu iz Bijeljine, van ročišta, dana 24.07.2026. godine, donio je sledeće

R J E Š E N J E

I -OTVARA SE DIREKTNO postupak stečaja nad stečajnim dužnikom Društvo sa ograničenom odgovornošću “SLAVUJ“ Ugljevik, Ul. Svetog Save br. 27, Ugljevik, JIB 4400448410008, MBS 1-1774, MB 01800175.

II -  Za stečajnog upravnika imenuje se Branislav Đokić iz Ugljevika, Donja Trnova br. 326,  koji ima sva prava i obaveze utvrđene odredbom člana 72. i 73. Zakona o stečaju („Sl.gl.RS“ br. 16/2016) i svoj izvještaj je dužan dostaviti sudu 8 dana prije zakazanog ročišta.

III - Pozivaju se povjerioci da u roku od 30 dana od dana objavljivanja oglasa o otvaranju stečajnog postupka u Službenom glasniku Republike Srpske prijave ovom sudu svoja potraživanja u dva primjerka sa dokazima o osnovanosti potraživanja u skladu sa članom 169. Zakona o stečaju.

IV - Pozivaju se povjerioci da u roku od 30 dana od dana objavljivanja oglasa o otvaranju stečajnog postupka u Službenom glasniku Republike Srpske, obavijeste stečajnog upravnika o tome koja prava osiguranja potražuju na predmetima imovine stečajnog dužnika i na kojim predmetima se potražuje pravo osiguranja, vrsta i razlog nastanka prava osiguranja kao i osigurano potraživanje, shodno članu 100. stav 2. Zakona o stečaju. 

Pozivaju se povjerioci da izvrše uplatu sudske takse na ime prijave potraživanja i to u vrijednosti od 1% od visine prijavljenog potraživanja,  stim da ne može biti manja od 50,00 KM ni veća od 10.000,00 KM i to na žiro račun br. 562-099-00000556-87 kod NLB banke ad. Banja Luka, vrsta prihoda: 722211, Budžetska organizacija: 1086001, Opština: 005,  Republičke sudske takse i prilože dokaz o uplati iste.

V - Pozivaju se lica koja imaju obaveze prema stečajnom dužniku da ih bez odlaganja izvrše prema stečajnom dužniku.

VI - Ročište na kojem će se ispitati prijavljena potraživanja (ispitno ročište) zakazuje se za dan petak, 16.10.2026. godine u 11.00 časova u Okružnom privrednom sudu u Bijeljini ul. Vuka Karadžića broj 3, IV sprat.
VII- Ročište povjerilaca na kojem će se na osnovu izvještaja stečajnog upravnika odlučiti o daljem toku stečajnog postupka (izvještajno ročište) zakazuje se za isti dan na istom mjestu nakon završetka ispitnog ročišta.

VIII- Rješenje se dostavlja Registru Okružnog privrednog suda u Bijeljini, radi upisa zabilježbe o otvaranju stečajnog postupka, Okružnom tužilaštvu Bijeljina, Upravi za indirektno oporezivanje BiH Reg. centar Tuzla, Poreskoj upravi Republike Srpske Područni centar Bijeljina, radi obavještenja. 

IX- Izreka rješenja biće objavljena u Službenom glasniku Republike Srpske, na oglasnoj tabli Okružnog privrednog suda u Bijeljini i na Internet stranici Apif-a.

                                                                 O b r a z l o ž e n j e

     Predlagač Cviko Lazić, podnio je ovom sudu 16.04.2026. godine, prijedlog za otvaranje stečajnog postupka nad stečajnim dužnikom Društvo sa ograničenom odgovornošću “SLAVUJ“ Ugljevik, Ul. Svetog Save br. 27.

        Iz navoda  predlagača koga je sud saslušao, na usmenoj raspravi, shodno člana 21. Zakona o stečaju („Sl.gl.RS“ br. 16/2016 u daljem tekstu: Zakon o stečaju), sud je utvrdio sledeće: da je društvo osnovano 1996. godine; da je osnovna djelatnost uvoz mašina za građevinu; da je glavni račun u Našoj banci u blokadi od 2014. godine; da društvo nema imovine; da postoje obaveze prema Poreskoj upravi na ime novčanih kazni od oko 27.000,00 KM.

         Sud je izvršio uvid u dostavljenu sledeću dokumantaciju: Aktuelni izvod iz sudskog registra od 16.04.2026. godine, Poresko uvjerenje MF Poreska uprava PC Bijeljina, Odjeljenje naplate za pravna lica  od 06.11.2023. godine, analitička kartica evidentiranih obaveza i uplata Poreske uprave za period 01.01.2024.-31.12.2024. godine od 03.01.2025. godine, Analitička kartica evidentiranih obaveza i uplata Poreske uprave za period 01.01.2025. - 07.07.2025. godine od 07.07.2025. godine, potvrda o blokadama računa za period 01.01.2001. – 25.08.2025. godine, Kartica komitenta Naša banka a.d. Banja Luka za period 15.02.2001. – 23.03.2023. godine, Finansijski izvještaj za 2024. godinu, Finansijski izvještaj za 2025. godinu. 

         Prema članu 56. stav 6. Zakona o stečaju, stečajni sudija može odlučiti o prijedlogu za otvaranje stečajnog postupka bez pokretanja prethodnog postupka, ako predlagač uz prijedlog za otvaranje stečajnog postupka dostavi dokumentaciju propisanu članom 53. stav 4. ovog Zakona, a što je u konkretnom slučaju i dostavljeno. 

        Prema članu 5. stav 1. Zakona o stečaju, razlog za otvaranje stečajnog postupka je platežna nesposobnost stečajnog dužnika, a prema stavu 2. stečajni dužnik je platežno nesposoban ukoliko nije u stanju izvršavati svoje dospjele i potraživane obaveze plaćanja, a prema stavu 4. stečajni dužnik je platežno nesposoban ako 60 dana neprekidno ne izmiruje svoje dospjele novčane obaveze ili je račun stečajnog dužnika blokiran 60 dana neprekidno. 

        Imajući uz vidu da je žiro račun stečajnog dužnika u blokadi od 2014. godine i da se radi o voljnom stečaju tj. na prijedlog samog stečajnog dužnika, to je sud na osnovu člana 97. i 99., a u vezi sa članom 5. Zakona o stečaju i otvorio stečajni postupak nad ovim dužnikom bez pokretanja prethodnog postupka a u vezi sa citiranim članom 56. stav 6. pomenutog Zakona, smatrajući da će iz predujmljenih sredstava moći se pokriti početni troškovi stečajnog postupka. 

        Za stečajnog upravnika sud je imenovao Branislava Đokića iz Ugljevika, Donja Trnova br. 326, koji zadovoljava sve Zakonom predviđene uslove shodno članu  67. Zakona o stečaju i nalazi se  na listi stečajnih upravnika. 

         Stečajni upravnik je obavezan odmah nakon stupanja na dužnost ući u posjed imovine koja spada u stečajnu masu, upravljati njome, po mogućnosti nastaviti poslovanje do izvještajnog ročišta, ako to ne šteti stečajne povjerioce, izvršiti detaljan popis stečajne mase i isti predati stečajnom sudiji najkasnije u roku od 45 dana od dana imenovanja. Uz svaki predmet potrebno je navesti očekivani iznos iz unovčavanja  kao i knjigovodstvenu vrijednost. Stečajni upravnik je dužan sastaviti popis svih povjerilaca stečajnog dužnika za koje je saznao i do kojih je došao uvidom u knjige i poslovnu dokumentaciju stečajnog dužnika. Dužan je voditi poslovne knjige sačiniti početni bilans na osnovu inventarisanja prema stanju na dan otvaranja postupka, a sve shodno članu 72., 73. i 147. Zakona o stečaju.

         U popisu se odvojeno vode povjerioci sa pravom odvojenog namirenja i stečajni povjerioci razvrstani po pojedinim isplatnim redovima shodno članu 85., 86. i 87. pomenutog Zakona. 

        Shodno članu 148. Zakona o stečaju, stečajni upravnik je dužan sastaviti popis svih potraživanja povjerilaca, radnika i ranijih radnika stečajnog dužnika dospjelih do otvaranja stečaja i predočiti im na potpis prijavu njihovih potraživanja u dva primjerka, a radnici i raniji radnici mogu prijaviti razliku svojih potraživanja ako smatraju da popisom stečajnog upravnika njihova potraživanja nisu u cjelosti obuhvaćena.

          Na osnovu člana 128. stav 1., 2. i 3. Zakona o stečaju, danom otvaranja stečajnog postupka prestaju ugovori o radu radnika stečajnog dužnika, a stečajni upravnik je dužan pismeno obavijestiti radnike o prestanku radnog odnosa. Stečajni upravnik može zaključiti nove ugovore o radu sa licima koja su potrebna za odvijanje stečajnog postupka. 

          Na osnovu člana 100. i 101. Zakona o stečaju, sud je pozvao povjerioce da u roku od 30 dana od dana objave oglasa u Službenom glasniku Republike Srpske prijave svoja potraživanja stečajnom sudu u skladu sa članom 148. Zakona o stečaju, a istim rješenjem je odredio ročišta na kojima će se ispitati prijavljena potraživanja (ispitno ročište), te izvještajno ročište na kojoj će se na osnovu izvještaja stečajnog upravnika odlučiti o daljem toku stečajnog postupka za dan petak 16.10.2026. godine u 11.00 časova.

        Na osnovu člana 103. Zakona o stečaju sud je odredio upis otvaranja stečajnog postupka u Registru Okružnog privrednog suda u Bijeljini, radi upisa zabilježbe o otvaranju stečajnog postupka. Rješenje o otvaranju stečajnog postupka se dostavlja Okružnom tužilaštvu u Bijeljini, UIO BiH Regionalni centar Tuzla i Poreskoj upravi Republike Srpske Područni centar Bijeljina, radi obavještenja, shodno članu 102. stav 2. Zakona o stečaju.
       Rješenje o otvaranju stečajnog postupka biće objavljeno u Službenom glasniku Republike Srpske, na oglasnoj tabli Okružnog privrednog suda u Bijeljini i Internet stranici Apif-a, shodno članu 102. stav 1.  Zakona o stečaju.

PRAVNA POUKA: Protiv ovog rješenja stečajni dužnik                                          Stečajni sudija 
može uložiti žalbu Višem privrednom sudu u                                                            Dragan Mitrović

Banja Luci roku od 8 dana od dana prijema rješenja putem 

ovog suda u tri primjerka.

Žalba ne odgađa izvršenje rješenja.                                                                                   

         

